REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/525-21

13. decembar 2021. godine

B e o g r a d

ZAPISNIK

20. SEDNICE ODBORA ZA ZAŠTITU ŽIVOTNE SREDINE,

ODRŽANE 13. DECEMBRA 2021. GODINE

Sednica je počela u 11,00 časova.

Sednicom je predsedavao: prof. dr Ljubinko Rakonjac, predsednik Odbora.

Sednici su prisustvovali članovi Odbora: zamenik predsednika Odbora Žarko Bogatinović, Marija Todorović, Marko Mladenović, Tomislav Janković, Vesna Krišanov, Jelena Obradović, Nevenka Kostadinova, Akoš Ujhelji i mr Dejan Radenković, kao i zamenici članova Odbora: Velibor Milojičić (zamenik člana Gojka Palalića) i Stanislava Janošević (zamenik člana Aleksandra Jugovića).

Sednici nisu prisustvovali članovi Odbora: Gojko Palalić, Dragana Radinović, Marko Parezanović, Aleksandar Jugović, Dragan M. Marković, Mina Kitanović i Jasmina Karanac.

Sednici su prisustvovali i: pomoćnica ministarke za zaštitu životne sredine Aleksandra Imširagić Đurić, predstavnici Agencije za zaštitu životne sredine: dr Srđan Lalić, direktor, dr Tamara Perunović Ćulić, pomoćnik direktora, Nebojša Redžić, načelnik Odeljenja za Nacionalni registar izvora zagađivanja, indikatore i informacioni sistem, Ljubiša Denić, načelnik Odeljenja za kontrolu kvaliteta vode, vazduha i sedimenta, Zoran Stojanović, načelnik Odeljenja za instrumentalne i biološke analize i Jasmina Knežević, rukovodilac Grupe za monitoring i stanje kvaliteta vazduha, kao i predstavnik Zelene stolice: Milan Rogulja, udruženje „Biogen“.

Na predlog predsednika, sa 11 glasova „za“, jednoglasno, usvojen je sledeći:

D n e v n i r e d :

1. Razmatranje Izveštaja o stanju životne sredine u Republici Srbiji za 2020. godinu, koji je podnela Vlada (Broj 501-1646/21 od 20. septembra 2021. godine);
2. Razno.

Pre prelaska na rad po utvrđenom dnevnom redu, sa 11 glasova „za“, jednoglasno, usvojen je Zapisnik 19. sednice Odbora za zaštitu životne sredine, održane 24. novembra 2021. godine.

Prva tačka dnevnog reda – **Razmatranje Izveštaja o stanju životne sredine u Republici Srbiji za 2020. godinu, koji je podnela Vlada (Broj 501-1646/21 od 20. septembra 2021. godine)**

Prof. dr Ljubinko Rakonjac, predsednik Odbora, podsetio je da na osnovu člana 76. Zakona o zaštiti životne sredine, Vlada jedanput godišnje podnosi Narodnoj skupštini izveštaj o stanju životne sredine u Republici Srbiji. Ovaj izveštaj sačinjava Agencija za zaštitu životne sredine na osnovu prikupljenih podataka i informacija, najkasnije do 31. maja tekuće godine za prethodnu godinu. Narodnoj skupštini podnet je Izveštaj o stanju životne sredine u Republici Srbiji za 2020. godinu, koji je na dnevnom redu ove sednice.

Dr Srđan Lalić, direktor Agencije za zaštitu životne sredine, istakao je da Izveštaj o stanju životne sredine predstavlja najvažniji dokument koji Agencija sačinjava svake godine budući da su u njemu sveobuhvatno i celishodno sadržani svi podaci i indikatori koji se odnose na životnu sredinu. S obzirom na to da je od skoro na ovoj funkciji, napomenuo je da on nije aktivno učestvovao u izradi Izveštaja o stanju životne sredine u Republici Srbiji za 2020. godinu i da će Izveštaj predstaviti pomoćnik direktora dr Tamara Perunović Ćulić.

Dr Tamara Perunović Ćulić, pomoćnik direktora Agencije za zaštitu životne sredine, navela je da je Vlada Republike Srbije 9. septembra ove godine usvojila Zaključak kojim se prihvata Izveštaj o stanju životne sredine za 2020. godinu, koji sadrži relevantne podatke i informacije utemeljene na zvaničnim podacima državnih institucija, naučnih i stručnih organizacija nadležnih za praćenje stanja pojedinih medijuma životne sredine. Izveštaj daje prikaz stanja životne sredine u Republici Srbiji u 2020. godini i omogućuje uvid u ostvarenje ciljeva i mera politike zaštite životne sredine koji su definisani strateškim i planskim dokumentima. Ocena stanja životne sredine za 2020. godinu bazirana je, kao i prethodnih godina, na indikatorskom prikazu, prema tematskim celinama iz Nacionalne liste indikatora zaštite životne sredine. Takav model prikazivanja stanja životne sredine koriste skoro sve zemlje u Evropi, a i šire, kao i Evropska agencija za životnu sredinu.

U delu Izveštaja, koji se odnosi na emisije u vazduh, navedeno je da najveće emitovane količine oksida sumpora, oksida azota i suspendovanih čestica potiču iz termoenergetskih postrojenja, hemijske, mineralne i prehrambene industrije, kao tačkastih izvora zagađivanja. Najznačajniji doprinos ukupnoj količini emitovanih zakiseljavajućih gasova dali su: za azotne okside oblast ,,Proizvodnja i distribucija energije”– 53,84% i ,,Drumski saobraćaj” – 19,24%, a za sumpor dioksid ,,Proizvodnja i distribucija energije” – 91,50%, kao i ,,Poljoprivreda” oko 90,72% za amonijak. Udeo emisije čestica PM10 je najveći za „Toplane snage manje od 50 mega vati i individualno grejanje” oko 51,37%, i „Upotreba energije u industriji i industrijski procesi” sa 12,10%. Emisije iz navedenih sektora tokom prethodnih godina ne pokazuju fluktuacije.

Kada je reč o kvalitetu vazduha, kao i prethodnih godina na njega dominantno utiču koncentracije suspendovanih čestica, a prekoračenja su najviše zastupljena u zimskim mesecima. Poboljšanje kvaliteta vazduha zabeleženo je u Novom Sadu, u kome je kvalitet vazduha ponovo prve kategorije, tako da u poslednjih pet godina Novi Sad je bio prekomerno zagađen samo 2019. godine. Zaječar, Valjevo, Kraljevo, Subotica i dalje su prekomerno zagađeni gradovi, kao i aglomeracije Beograd, Pančevo, Smederevo, Bor, Kosjerić, Užice i Niš. Kragujevac je od 2016. do 2018. godine prekomerno zagađen, 2019. je imao čist vazduh, a 2020. ponovo je prekomerno zagađen. Zrenjanin i Paraćin su po prvi put svrstani u gradove sa prekomerno zagađenim vazduhom. Grad Bor svrstan je u treću kategoriju kvaliteta vazduha, odnosno kao prekomerno zagađen, usled prekoračenja graničnih vrednosti U toku 2020. godine, u Boru je registrovano povećanje epizoda sa koncentracijma SO2 opasnim po zdravlje ljudi, što ukazuje na obavezu daljeg sprovođenja mera na smanjenju aero-zagađenja u ovoj aglomeraciji.

Kada je reč o sadržaju teških metala u suspendovanim česticama PM10, u 2020. godini, sadržaj arsena i kadmijuma u Boru je značajno prekoračio godišnje ciljne vrednosti, a sadržaj olova bio je više nego dva puta veći od godišnje granične vrednosti. Agencija za zaštitu životne sredine je, tokom 2020. godine, proširila svoju mrežu stanica, uspostavljanjem automatskih merenja u Vršcu i Novom Pazaru, a osposobljena je stanica u Paraćinu, koja zbog štete nanete poplavama 2014. godine nije bila u funkciji. Proširen je i program monitoringa na stanicama u Užicu i Beogradu pokretanjem automatskih merenja RM10 i RM2.5 čestica. Kada je reč o funkcionalnosti samog monitoringa, tokom 2020., od svih instaliranih analizatora sumpor-dioksid, nitrogen-dioksid, ozon, i PM10 na 90% analizatora je postignuta raspoloživost validnih satnih vrednosti veća od 90%, što je povećanje u odnosu na prethodnu 2019. godinu, kada je raspoloživost bila 85%. U 2020. zabeležen je do sada najveći obim podataka dostavljenih od strane lokalnih samouprava, što daje najdetaljniju sliku stanja kvaliteta vazduha u Republici Srbiji.

Kada se radi o alergenom polenu, u 2020. godini najviše vrednosti ukupne količine polenovih zrna za polen breze zabeležene su u Novom Sadu, na Zlatiboru - za polen trava, u Vrbasu - za polen ambrozije, kao najinvanzivnije korovske biljke. Najveći broj dana sa prekoračenjem graničnih vrednosti polenovih zrna u 2020. za brezu bio je u Nišu, za trave u Vranju i ambroziju u Vrbasu. Monitoring alergenog polena u mreži stanica obavlja se na 27 mernih mesta na teritoriji Republike Srbije. Po evropskim standardima kao i po akreditovanoj metodi prati se 25 alergenih vrsta polena. Dosadašnja praćenja pokazala su da polen korovske biljke Ambrozije iz godine u godinu ima sve veće dnevne vrednosti, što predstavlja nepovoljnu situaciju za alergične osobe. Jedina pouzdana mera za smanjenje koncentracije polena ambrozije u vazduhu, kao najjačeg alergena, jeste pojačano kontrolisano uništavanje ovog agresivnog korova.

Izveštaj u delu kvaliteta voda obuhvata podatke iz 2019. godine, jer prilikom izrade Izveštaja o stanju životne sredine podaci u oblasti kvaliteta voda za celu prethodnu godinu nisu bili konačni. Agencija vrši uzorkovanje i ispitivanje kvaliteta površinskih i podzemnih voda i sedimenta u skladu sa Programima monitoringa koji se usvajaju na godišnjem nivou. Monitoringom je, na godišnjem nivou, obuhvaćeno ispitivanje oko 80 vodnih tela površinskih voda i 57 stanica podzemnih voda. Ukupno se uzorkuje oko 1400 uzoraka vode i sedimenta, a uradi se oko 150000 fizičko-hemijskih, hemijskih i bioloških analiza. Za kvalitet površinskih i podzemnih voda daje se prikaz stanja na bazi rezultata fizičko-hemijskih i hemijskih analiza za desetogodišnji period u vidu trendova. Naveden je i spisak prioritetnih i prioritetnih hazardnih supstanci, koje su prekoračile standarde kvaliteta životne sredine u prethodnoj kalendarskoj godini. Ocena stanja kvaliteta površinskih voda urađena je korišćenjem „Serbian Water Quality index“ (SWQI), koji obezbeđuje meru stanja površinskih voda u pogledu opšteg kvaliteta. Prema ovom indikatoru, u periodu 2010-2019. godine, konstatovan je beznačajan trend promene kvaliteta vode. U 2019. godini je pet parametara prioritetnih i prioritetnih hazardnih supstanci premašilo dozvoljene prosečne godišnje koncentracije na 36% mernih mesta. Dugotrajne organske zagađujuće supstance nisu premašile dozvoljene koncentracije. Rezultati ocene statusa pokazuju da je u periodu 2012-2019. monitoringom statusa obuhvaćeno oko 260 vodnih tela površinskih voda. Od ukupnog broja vodnih tela površinskih voda njih 3% nalazi se u dobrom ekološkom statusu. Najveći broj vodnih tela ima umeren ekološki status 20%, slab ekološki status utvrđen je kod 19%, a loš ekološki status kod 10%. Rezultati ocene hemijskog statusa vodnih tela površinskih voda, sprovedene za period 2012-2019. pokazuju da je (33%) vodnih tela dostiglo dobar hemijski status, a 16% nije dostiglo dobar hemijski status. Broj vodnih tela koja nisu bila obuhvaćena monitoringom hemijskog statusa je 258 (51%). Najbolji kvalitet vode imale su reke: Jerma, Nošnica, Moravica, Drina i Jablanica, dok najlošiji kvalitet vode imale su reke: Kereš, Krivaja, Tamnava, Belica, Lepenica, Veliki Lug, Uglješnica, Borska reka, Veliki Timok (usled opterećenja komunalnih otpadnih voda i industrijskih otpadnih voda).

Što se tiče ispravnosti vode za piće, i u fizičko-hemijskom i u mikrobiološkom smislu, u 2019. Godini 67,3% javnih vodovoda gradskih naselja ocenjeno je kao ispravno, što je najviše za posmatrani period 2010-2019. godine. Indeks eksploatacije vode je veoma povoljan i u periodu 2010-2019. godine ima veoma nisku prosečnu vrednost koja iznosi svega 2,8%. Gubitak vode u vodovodnoj mreži prosečno iznosi 33,9% i ima nepovoljan rastući trend u istom periodu. Korišćenje vode u domaćinstvu ima povoljan opadajući trend u navedenom periodu. Procenat zagađenih (neprečišćenih) otpadnih voda ima povoljan (opadajući) trend. Procenat stanovništva obuhvaćenog tretmanom za prečišćavanje otpadnih voda ima povoljan (rastući) trend i u 2019. godini iznosi 14,42%.

Praćenje emisija u vode pokazuje da dominantno zagađivanje voda azotom i fosforom potiče iz komunalnih i industrijskih izvora koji preko kanalizacionih sistema svoje neprečišćene otpadne vode ispuštaju u vodoprijemnike. Ukupne emisije azota i fosfora iz tačkastih izvora komunalnih i industrijskih otpadnih voda u 2020. godini su manje u odnosu na prethodnu godinu, tj. zabeležen je pozitivan (opadajući) trend. Udeo emisija teških metala u ukupnim emisijama zagađujućih materija, predstavlja samo 0,1% ali njihovo praćenje je bitno zbog velike toksičnosti i negativnog uticaja, pre svega po zdravlje ljudi.

Kada se radi o biodiverzitetu, tokom 2020. godine zaštićeno je novih 285 hektara teritorije Republike Srbije. Praćenje stanja zemljišta pokazuje da je u Republici Srbiji identifikovano 213 lokacija u kategoriji potencijalno kontaminiranih i kontaminiranih lokacija. Najveći udeo imaju lokacije upravljanja otpadom – 71,83%, u okviru kojih se nalaze i nesanitarne deponije – smetlišta, kojima upravljaju jedinice lokalne samouprave.

Na području AP Vojvodina, ispitan je stepen ugroženosti nepoljoprivrednog zemljišta od hemijskog zagađenja na području 30 opština i gradova, na 113 divljih deponija, pri čemu je ustanovljeno da je zemljište znatno ugroženo na većini lokacija. U 2020. godini praćen je stepen ugroženosti zemljišta od hemijskog zagađenja u urbanim zonama u osam jedinica lokalne samouprave (Beograd, Kruševac, Niš, Čačak, Požarevac, Smederevo, Trstenik i Vladimirci). Ukupno je ispitano 248 uzoraka zemljišta i najčešće prekoračenje graničnih vrednosti zabeleženo je za skoro sve teške i toksične metale.

Kada se radi o otpadu, u 2020. godini ukupno je proizvedeno 12,5 miliona tona otpada, što predstavlja blago povećanje u odnosu na prethodnu godinu. U komunalnom otpadu je najveća zastupljenost biorazgradivog otpada – oko 50%, a u količini ukupnog stvorenog otpada koji nastaje u toku rada preduzeća preko 80% otpada predstavlja leteći pepeo od uglja. Na 11 sanitarnih deponija je u 2020. godini odloženo približno 560 hiljada tona otpada, što je za 12% više u odnosu na prethodnu godinu, ali se i dalje velika količina otpada odlaže na nesanitarne i divlje deponije. Od strane nadležnih organa izdato je 2509 važećih dozvola za upravljanje otpadom, a oduzeto je 16 dozvola za upravljanje otpadom. Iz Republike Srbije je u toku 2020. godine izvezeno 424.071 tona otpada, što predstavlja veću količinu u odnosu na prethodnu godinu. Uvezeno je 296.523 tona otpada, što je više nego prošle godine. U 2020. godini nastavljen je trend uvoza i izvoza istih vrsta otpada (otpadni papir i metali). I dalje se izvoze velike količine otpada za koje postoje prerađivački kapaciteti u zemlji.

Kada se radi o buci, u 2020. godini analizirani su rezultati monitoringa buke iz 16 jedinica lokalnih samouprava, na 156 mernih mesta i u četiri aglomeracije, na 50 mernih mesta. Najveći procenat indikatora ukupne buke nalazi se u opsegu od 60-64 decibela, što su sa aspekta ugroženosti stanovništva prihvatljivi nivoi buke.

Kada se radi o šumarstvu, lovstvu i ribolovu, zdravstveno stanje šuma je relativno dobro. Tokom 2020. godine nije registrovano sušenje stabala, dok je jaka defolijacija smanjena u odnosu na 2019. godinu. U 2020. godini pošumljeno je oko 1480 hektara šumskog zemljišta.

Kada se radi o industriji, u 2020. godini nije bilo zahteva za dodelu prava na korišćenje Eko znaka, tako da pravo da nose ovu oznaku imaju i dalje dve kompanije za 323 proizvoda, kao i 2019. godine. 1629 preduzeća imalo je važeće ISO 14001 sertifikate, što je porast u odnosu na 2019. godinu

Kada se radi o energetici, u poslednjih 10 godina potrošnja energije smanjena je za 9%, odnosno ima trend opadanja. U 2020. godini potrošnja primarne energije iznosila je 14,87 miliona tona ekvivalentne nafte (Mten), a u odnosu na 2019. godinu smanjena je za 2,5%. U strukturi potrošnje konstantno dominiraju fosilna goriva, koja su 2020. godine učestvovala sa 86,6%, a u potrošnji finalne energije najveći udeo imaju domaćinstva sa 36%.

Kada se radi o turizmu, iako je evidentan porast turista poslednjih nekoliko godina, Republika Srbija nije destinacija „masovnog turizma” i turistička delatnost ne ugrožava kvalitet životne sredine.

Ekonomski instrumenti pokazuju da su procenjeni izdaci iz budžeta, prema raspoloživim podacima 2019. godine iznosili, kao i prethodnih godina 0,3% bruto domaćeg proizvoda (BDP). Prihodi od naknada koji imaju višegodišnji trend porasta, 2020. godine su znatno opali na 0,14% BDP sa 0,24% BDP, koliko su iznosili u prethodnoj godini. Najveće su naknade za proizvode koji posle upotrebe postaju posebni tokovi otpada u iznosu od 4,31 milijarde dinara i naknade od emisija sumpornih i azotnih oksida, praškastih materija i odloženog otpada u visini od 3,24 milijarde dinara. Ulaganja privrednih sektora u 2020. godine su bila 0,07% BDP, i veća su u odnosu na 2019. godinu, kada su iznosila 0.06% BDP. Kao i prethodnih godina, najviše je doprineo sektor Energetike i rudarstva, odnosno Javno preduzeće „Elektroprivreda Srbije” i Naftna industrija Srbije sa 3,1 milijardi dinara (što čini 91% ukupnih ulaganja). Međunarodne donacije, koje imaju rastući trend, su procenjene na 0,14% BDP, a krediti na 0,03% BDP. U 2020. godini najveći donatori su Evropska unija sa 4,9 milijarde dinara, Savezna Republika Nemačka sa 2,2 milijarde dinara i Kraljevina Švedska sa 325 miliona dinara. Dodeljena podsticajna sredstva i subvencije, koja su takođe u višegodišnjem konstantnom porastu, iznosila su 0,09% BDP, što je porast u odnosu na 0,08% BDP u 2019. godini. Najveći udeo imaju subvencije za reciklažnu industriju od 69%.

Izveštaj u delu koji se odnosi na cirkularnu ekonomiju pokazuje napredak. U 2020. godini objavljena je „Mapa puta za cirkularnu ekonomiju u Srbiji” i usvojene su strategije industrijske politike i pametne specijalizacije.

Izveštaj o stanju životne sredine je, zbog svoje kompleksnosti i sveobuhvatnosti najznačajniji dokument iz ove oblasti u Republici Srbiji, koji je namenjen donosiocima odluka u oblasti zaštite životne sredine za planiranje politika i sprovođenje mera, ali isto tako i stručnoj i širokoj javnosti. Izveštaj je usklađen sa članom 74. Ustava Republike Srbije, koji propisuje pravo građana na zdravu životnu sredinu i blagovremeno i potpuno obaveštavanje o njenom stanju. Izvršavajući svoju obavezu informisanja javnosti, Agencija na svojoj internet prezentaciji postavlja sve relevatne podatke u realnom vremenu, odnosno u obliku časovnih, dnevnih, nedeljnih, mesečnih i godišnjih izveštaja.

Zaključila je da su, u prethodnom periodu, Izveštaj o stanju životne sredine i drugi tematski izveštaji, koji detaljnije obrađuju određenu oblast životne sredine, a koje Agencija izrađuje, često bili pokretač niza aktivnosti koje su sprovedene na svim nivoima vlasti. Jasan pokazatelj da Srbija ide u dobrom pravcu kada je u pitanju ova oblast, govori i dobijena saglasnost zemalja članica EU za otvaranje Klastera 4, u kom se nalazi Poglavlje 27 – životna sredina i klimatske promene.

U diskusiji su učestvovali: prof. dr Ljubinko Rakonjac, dr Tamara Perunović Ćulić i Milan Rogulja.

Postavljeno je pitanje na koja se tačno područja odnosi podatak iz Izveštaja da je zaštićeno novih 285 hektara teritorije Republike Srbije. Pojašnjeno je da se radi o proglašenom specijalnom rezervatu prirode „Osredak“, da je urađena revizija rezervata prirode „Kalinić“ i spomenika prirode tunelska pećina „Prerast“ u kanjonu reke Zamne.

Postavljeno je pitanje zašto podaci o baznim stanicama, koji su dostupni na sajtu RATELA (Regulatorne agencije za elektronske komunikacije), a govore o 27000 baznih stanica tri teleoperatera u Srbiji nisu uvršćeni u Izveštaj, budući da je u njemu sadržan podatak o 12685 baznih stanica, kao i zašto pitanje uvođenja 5 g mreže i rodona nije obuhvaćeno u Izveštaju. Objašnjeno je da Agenciji za zaštitu životne sredine podatke dostavljaju mnoge institucije, ali da ti podaci često stignu nakon završetka Izveštaja, iz tih razloga u toku je rad na izmenama i dopunama Zakona o zaštiti životne sredine gde se predlaže pomeranje roka sa 31. maja na 1. jul, kako bi se svi relevantni podaci našli u Izveštaju. Naveden je primer da su u međuvremenu stigli podaci o komunalnom otpadu, koji upravo zbog vremenskog roka nisu ušli u ovaj Izveštaj.

Na predlog predsednika Odbora, Odbor je, sa 12 glasova „za“, jednoglasno, odlučio da podnese Narodnoj skupštini Izveštaj da je, nakon razmatranja Izveštaja o stanju životne sredine u Republici Srbiji za 2020. godinu, koji je podnela Vlada Republike Srbije, na osnovu člana 76. Zakona o zaštiti životne sredine, odlučio da ovaj izveštaj prihvati.

Druga tačka dnevnog reda – **Razno**

Aleksandra Imširagić Đurić, pomoćnik ministra zaštite životne sredine, informisala je Odbor o tome je da je Nacrt zakona o izmenama i dopunama Zakona o zaštiti životne sredine postavljen na sajt Ministarstva zaštite životne sredine i da će se od 2. do 21. decembra 2021. godine o ovom nacrtu zakona održati javna rasprava.

Ministarstvo zaštite životne sredine sprovelo je javne konsultacije za predstavnike svih organa javne vlasti u Republici Srbiji, zainteresovane građane i građanke, privredna društva i socijalne partnere, organizacije civilnog društva, predstavnike akademske zajednice i druge zainteresovane subjekte o prvom Nacrtu zakona o kontroli opasnosti od velikih udesa koji uključuju opasne supstance, a javna rasprava o ovom nacrtu zakona održaće se u periodu od 10. do 29. decembra 2021. godine. To će biti prvi put da će biti donet zakon kojim se ova materija propisuje u Republici Srbiji, budući da je prevencija izuzetno važna, a na taj način će biti transponovane direktive Evropske unije u naše zakonodavstvo.

U pripremi su izmene Zakona o proceni uticaja na životnu sredinu, kao i Zakona o strateškoj proceni uticaja na životnu sredinu. Sledeće nedelje će početi javna rasprava o ovim nacrtima zakona.

Navela je i da je javna rasprava o Programu zaštite vazduha u Republici Srbiji, sa Akcionim planom, završena 8. decembra 2021. godine i da se piše Izveštaj o učešću javnosti na javnoj raspravi, koja je izazvala veliko interesovanje javnosti, a u toku javne rasprave dostavljeno je mnogo konsturktivnih predloga i komentara.

Sednica je završena u 11,40 časova.

SEKRETAR PREDSEDNIK

Milica Bašić prof. dr Ljubinko Rakonjac